
CFD számítások a V1000CT-2 termohidraulikai benchmark feladattal kapcsolatban

A kutatás alapját a bulgáriai Kozloduy Atomerőmű VVER-1000 V320-as típusú 5-ös és 6-os számú reaktorblokkjain végzett felmelegedési teszt adja. A Nuclear Energy Agency, Nuclear Science Committee, Committee on the Safety of Nuclear Installations VVER-1000 hűtőközeg tranziens vizsgálatának (VVER-1000 Coolant Transient Benchmark) első feladata a reaktortartályban történő hűtőközeg keveredési kísérlet számítása, ahol a kezdeti szimmetrikus hűtőközeg-betáplálást követően az 1-es hurok gőzleválasztó szelepének elzárásával a hőmérséklet-eloszlás aszimmetrikussá válik, a hőmérsékleti profil a zónabelépésnél a beömlő csonkokhoz képest elcsavarodik az egyes hurkok eltérő hőmérsékletű hűtőközegeinek keveredése által.

A helyszínen végzett hőmérséklet-mérések kimutatták ezt a jelenséget, amit később a befolyó csonkóktól a zónabelépésig végzett CFD számításokkal is sikerült reprodukálni, illetve segítségükkel részletesebb képet kaphattunk a hűtővíz áramlásának jellegzetességeiről. A benchmarkhoz kapcsolódó CFD számítások eredményeiket tekintve azonban érzékenynek mutatkoztak a felállított modellek sajátosságaira és a geometriában tett közelítésekre. A mérésnek jobban megfelelő képet adó szimulációk igen jó felbontású és határrétegelt numerikus hálót, az örvényeket adekvátan felbontó turbulencia modellt igényelnek.

A kutatásban korábban megvalósított számításokat alapul véve, vizsgáltam a geometriai közelítések részleges elhagyásának hatását, a számítási eredmények konvergenciáját, illetve a bekonvergált állapot közelségét mind a mérési eredményekhez, mind pedig az egyszerűsített, benchmarkban is használt geometriával kapott eredményekhez. A CFD számítások ilyen elemzése segíthet képet adni arról, hogy meddig érdemes és lehet egyszerűsíteni egy, az áramlási tér kiterjedését tekintve korlátozott modellen, annak érdekében, hogy a nem modellezett részek – jelen esetben a primerkör és a reaktortartály további elemei – áramlásra gyakorolt hatásától való eltekintés ne torzítson hibahatáron kívüli mértékben a kívánt eredményeken.



